b'\n_START_ARTICLE_\nA. V. Koskimies\n_START_PARAGRAPH_\nAugust Valdemar Koskimies (vuoteen 1906 Forsman; 7. tammikuuta 1856 Pihlajavesi \xe2\x80\x93 5. kes\xc3\xa4kuuta 1929 Helsinki) oli suomalainen koulumies sek\xc3\xa4 suomen kielen ja kirjallisuuden tutkija. H\xc3\xa4n kirjoitti my\xc3\xb6s runoja, joita on s\xc3\xa4velt\xc3\xa4nyt muun muassa Jean Sibelius._NEWLINE_A. V. Koskimies p\xc3\xa4\xc3\xa4si ylioppilaaksi Vaasan lyseosta vuonna 1874. Filosofian kandidaatiksi h\xc3\xa4n valmistui vuonna 1882 ja lisensiaatiksi vuonna 1891. Professorin arvon h\xc3\xa4n sai vuonna 1926._NEWLINE_A. V. Koskimies aloitti opettajanuransa suomen kielen kollegana Porvoon ruotsalaisessa lyseossa vuosina 1888\xe2\x80\x931891 ja toimi sen j\xc3\xa4lkeen latinan kielen lehtorina Porin lyseossa vuosina 1891\xe2\x80\x931892._NEWLINE_Merkitt\xc3\xa4v\xc3\xa4n el\xc3\xa4m\xc3\xa4nty\xc3\xb6n A. V. Koskimies teki Helsingin Suomalaisessa normaalilyseossa, jossa h\xc3\xa4n toimi suomen ja ruotsin kielten lehtorina vuosina 1892\xe2\x80\x931907 ja samojen aineiden yliopettajana vuosina 1907\xe2\x80\x931926. Opettajana ja tulevien opettajien kouluttajana h\xc3\xa4n kehitti kaunokirjallisuuden opetusta sek\xc3\xa4 suomen kielen opetusmenetelmi\xc3\xa4. H\xc3\xa4nen tutkimustensa aiheita olivat pakanuuden aikainen henkil\xc3\xb6nnimist\xc3\xb6, Christfried Ganander ja D. E. D. Europaeus._NEWLINE_Koskimies teki kes\xc3\xa4ll\xc3\xa4 1885 kieli- ja kansatieteellisen kentt\xc3\xa4ty\xc3\xb6matkan Inariin ker\xc3\xa4ten sielt\xc3\xa4 laajan ja poikkeuksellisen arvokkaan inarinsaamenkielisen kieli- ja perinneaineiston. Sen h\xc3\xa4n julkaisi vasta 33 vuotta my\xc3\xb6hemmin T. I. Itkosen kanssa sen j\xc3\xa4lkeen, kun t\xc3\xa4m\xc3\xa4 oli muuntanut kirjoitukset foneettiseksi transkriptioksi, suomentanut ne ja t\xc3\xa4ydent\xc3\xa4nyt kokoelmaa Uula Morottajan kielenn\xc3\xa4yttein. Koskimies toimitti my\xc3\xb6s veljens\xc3\xa4 Kaarlo Koskimiehen kanssa uudistetun laitoksen Frans Ferdinand Ahlmanin suomalais-ruotsalaisesta sanakirjasta sek\xc3\xa4 julkaisi kokoelmat sananlaskuja ja vanhan kirjasuomen n\xc3\xa4ytteit\xc3\xa4._NEWLINE_Pohjois-Pohjanmaan ja Lapin maakuntalaulu Kymmenen virran maa on alun perin Koskimiehen runo, johon s\xc3\xa4velen teki Oskar Merikanto. Sen ensiesitys oli vuonna 1899._NEWLINE_A. V. Koskimiehen puoliso vuodesta 1900 oli runoilija ja suomentaja Ilta Koskimies (o.s. Bergroth, 22.11.1879 \xe2\x80\x93 9.11.1958). H\xc3\xa4nen veljens\xc3\xa4 oli Oulun hiippakunnan piispa Juho Koskimies.'